02019D2009 — SK — 18.11.2022 — 001.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

Zmenené a doplnené:









▼B

ROZHODNUTIE RADY (SZBP) 2019/2009

z 2. decembra 2019

na podporu úsilia Ukrajiny v boji proti nedovolenému obchodovaniu so zbraňami, strelivom a výbušninami v spolupráci s OBSE







Článok 1

1. Účelom tohto rozhodnutia je posilniť kapacity Štátnej pohraničnej stráže Ukrajiny, ministerstva vnútra Ukrajiny a Štátnej finančnej správy/Štátnej colnej správy Ukrajiny na boj proti nedovolenému obchodovaniu so zbraňami, strelivom a výbušninami na Ukrajine.

2. Podľa odseku 1 má toto rozhodnutie za cieľ: a) posilniť kapacity Štátnej pohraničnej stráže Ukrajiny, ministerstva vnútra Ukrajiny a Štátnej finančnej správy/Štátnej colnej správy Ukrajiny v súvislosti s predchádzaním nedovolenému obchodovaniu so zbraňami, strelivom a výbušninami a bojom proti nemu; b) posilniť kapacity dohľadu ministerstva vnútra Ukrajiny v súvislosti s kontrolou výroby, označovania a evidencie zbraní, streliva a výbušnín podľa potrieb identifikovaných v posúdení potrieb; c) posilniť operačné kapacity ministerstva vnútra a štátnej polície Ukrajiny, ktorá podlieha ministerstvu vnútra, v súvislosti s forenznou oblasťou a oblasťou analýzy, odhaľovania, vystopovania a vyšetrovania nedovoleného obchodovania so zbraňami, strelivom a výbušninami; d) posilniť kapacity ministerstva vnútra na zlepšenie legislatívnych mechanizmov regulácie a kontroly obehu a používania zbraní, streliva a výbušnín, ako aj na zvyšovanie informovanosti verejnosti o rizikách súvisiacich s nedovoleným držaním a zneužívaním zbraní, streliva a výbušnín a obchodovaním s nimi na základe potrieb identifikovaných v posúdení potrieb; e) posilniť koordináciu a spoluprácu medzi orgánmi, výsledkom čoho by malo byť vypracovanie strategického prístupu, získavanie údajov a ich analýza na účely predchádzania nedovolenému obchodovaniu so zbraňami, strelivom a výbušninami a boju proti nim na Ukrajine podľa potrieb identifikovaných v posúdení potrieb.

3. Podľa odseku 2 Únia podporuje tieto opatrenia: a) vylepšenie príslušného normatívneho a legislatívneho rámca; b) získavanie, kompiláciu a výmenu relevantných údajov vrátane vývoja a zjednotenia elektronických databáz; c) rozvoj kapacít príslušných inštitúcií; d) poskytovanie odbornej prípravy; e) obstaranie špecializovaného vybavenia a infraštruktúry vrátane kapacít používania psov na pachové práce; f) vytvorenie platforiem na posilnenú koordináciu medzi vnútroštátnymi orgánmi a objasnenie mandátov v záujme uľahčenia spolupráce a výmeny informácií; g) zvyšovanie informovanosti verejnosti; h) regionálnu a medzinárodnú výmenu a spoluprácu.

4. Prijímateľmi projektu sú vnútroštátne orgány Ukrajiny zodpovedné za predchádzanie nedovolenému obchodovaniu so zbraňami, strelivom a výbušninami a boj proti nemu. Hlavnými cieľovými vnútroštátnymi orgánmi sú: Štátna pohraničná stráž Ukrajiny, ministerstvo vnútra a štátnej polície Ukrajiny, ktorá podlieha ministerstvu vnútra, a Štátna finančná správa/Štátna colná správa Ukrajiny. Ďalšie poverené vnútroštátne orgány, ako napríklad bezpečnostná služba Ukrajiny, sa zapájajú v jednotlivých prípadoch.

5. Podrobný opis projektu sa uvádza v prílohe k tomuto rozhodnutiu.

Článok 2

1. Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „VP“).

2. Technické vykonávanie projektu uvedeného v článku 1 (ďalej len „projekt“) zabezpečuje sekretariát OBSE.

3. Sekretariát OBSE vykonáva svoje úlohy pod vedením VP. VP na tento účel uzavrie so sekretariátom OBSE potrebné dojednania.

Článok 3

1. Finančná referenčná suma na vykonávanie projektu, ktorý financuje Únia je 5 151 579 EUR.

2. Výdavky financované z referenčnej sumy stanovenej v odseku 1 sa spravujú v súlade s postupmi a pravidlami, ktoré sa vzťahujú na všeobecný rozpočet Únie.

3. Na správne hospodárenie s výdavkami uvedenými v odseku 1 dohliada Komisia. Na tento účel uzavrie so sekretariátom OBSE potrebnú dohodu o financovaní. V dohode o financovaní sa stanoví, že sekretariát OBSE musí zabezpečiť viditeľnosť príspevku Únie, ktorá bude primeraná jeho výške.

4. Komisia sa usiluje o uzavretie dohody o financovaní uvedenej v odseku 3 čo najskôr po tom, ako toto rozhodnutie nadobudne účinnosť. Informuje Radu o všetkých ťažkostiach počas procesu uzavierania dohody o financovaní a o dátume jej uzavretia.

Článok 4

1. VP informuje Radu o vykonávaní tohto rozhodnutia na základe pravidelných polročných opisných správ, ktoré pripravuje sekretariát OBSE. Uvedené správy tvoria základ pre hodnotenie, ktoré uskutoční Rada.

2. Komisia podáva správy o finančných aspektoch projektu uvedeného v článku 1.

Článok 5

1. Toto rozhodnutie nadobúda účinnosť dňom jeho prijatia.

▼M1

2. Toto rozhodnutie stráca účinnosť 23. januára 2024.

▼B









PRÍLOHA

KOMPLEXNÝ PROGRAM OBSE NA PODPORU ÚSILIA UKRAJINY V BOJI PROTI NEDOVOLENÉMU OBCHODOVANIU SO ZBRAŇAMI, STRELIVOM A VÝBUŠNINAMI

1. Kontext

Ukrajina v uplynulých rokoch čelila významným rizikám a výzvam v oblasti ochrany a bezpečnosti v súvislosti so šírením nedovolených zbraní, streliva a výbušnín cez jej hranice a na jej území. K zhoršeniu situácie prispela kríza na Ukrajine a v jej okolí, čo sa prejavilo nedovoleným držaním a zneužívaním zbraní, streliva a výbušnín a nedovoleným obchodovaním s nimi.

Podľa Stratégie EÚ proti nedovoleným strelným zbraniam, ručným a ľahkým zbraniam a ich munícii (ďalej len „stratégia EÚ pre RĽZ“) predstavuje Ukrajina aj naďalej problematickú oblasť a významnú výzvu. V stratégii EÚ pre RĽZ sa uvádza, že „vzhľadom na súčasnú nestabilitu vo východnej Európe sa zdvihla úroveň nedovoleného obchodovania so strelnými zbraňami v rôznych krajinách regiónu, napríklad na Ukrajine. Pre Ukrajinu aj EÚ to predstavuje významnú dlhodobú bezpečnostnú hrozbu. Spolupráca medzi EÚ a Ukrajinou v tejto otázke je preto v záujme oboch strán. EÚ pokračuje vo svojej dvojstrannej spolupráci s Ukrajinou a ďalšími krajinami regiónu a systematicky začleňuje boj proti nedovoleným RĽZ do každého dialógu o otázkach bezpečnosti s partnerskými krajinami v susedstve.“

V súvislosti s odkazom na východné susedstvo vo všeobecnosti a konkrétne na Ukrajinu sa v stratégii EÚ pre RĽZ stanovujú tieto opatrenia:

— „EÚ a jej členské štáty budú začleňovať boj proti nedovolenému obchodovaniu so strelnými zbraňami/s RĽZ do kontextu dialógu o otázkach bezpečnosti s partnerskými krajinami v susedstve, napríklad s Ukrajinou;

— EÚ a jej členské štáty zriadia komunikačné kanály medzi expertmi z EÚ a Ukrajiny, určia kontaktné miesto na zaistenie bezproblémovej spolupráce, zvýšia informovanosť, podelia sa o osvedčené postupy a odborné znalosti a identifikujú potreby odbornej prípravy a ďalšie podporné opatrenia na posilnenie kapacít Ukrajiny v tejto oblasti a

— EÚ a jej členské štáty budú pokračovať v práci v rámci stáleho technického okrúhleho stola s Ukrajinou s cieľom riešiť naliehavý problém nedovoleného obchodovania so strelnými zbraňami a riziká spojené so situáciami, keď sa takéto zbrane dostanú do rúk teroristov a organizovaných zločineckých skupín.“.

Na základe pôvodnej žiadosti Štátnej pohraničnej stráže Ukrajiny z mája 2016 sekretariát OBSE vykonal posúdenie potrieb v súvislosti s bojom proti nedovolenému obchodovaniu so zbraňami, strelivom a výbušninami na Ukrajine a cez jej hranice (ďalej len „posúdenie potrieb“). Do posúdenia potrieb, ktorého výsledky boli uverejnené v apríli 2018, sa zapojilo viacero ministerstiev a orgánov činných v oblasti regulácie, presadzovania práva a bezpečnosti v súvislosti so zbraňami, strelivom a výbušninami. Z posúdenia potrieb vyplynulo, že súčasný prístup k odhaľovaniu a obmedzovaniu nedovoleného obchodovania so zbraňami, strelivom a výbušninami na Ukrajine a cez jej hranice je náročný. Je potrebné posilniť podporu v podobe rozvoja ľudských a technických zdrojov, jasne chápaných právnych predpisov a koordinácie na úrovni orgánov, ako aj medzinárodnej podpory a spolupráce. V posúdení potrieb sa tiež stanovilo východisko pre poskytovanie technickej pomoci a inštitucionálnej podpory na rozvoj kapacít ukrajinských orgánov pri ich úsilí v boji proti nedovolenému obchodovaniu so zbraňami, strelivom a výbušninami komplexným a udržateľným spôsobom.

Hlavné ministerstvá a orgány činné v oblasti regulácie, presadzovania práva a bezpečnosti v súvislosti so zbraňami, strelivom a výbušninami na Ukrajine potvrdili výsledky tohto posúdenia potrieb na zasadnutí na vysokej úrovni, ktoré sa konalo 7. júna 2018 v Kyjeve. Zopakovali jednoznačné súčasné aj potenciálne hrozby nedovoleného obchodovania so zbraňami, strelivom a výbušninami, ako aj záväzky v záujme zlepšenia situácie v teréne. Zahŕňalo to schválenie plánu, ktorý sa vypracoval na základe posúdenia potrieb a ktorý podporuje integrovaný, komplexný a kooperatívny prístup s cieľom rozvíjať účinné kapacity a činnosť systému na boj proti nedovolenému obchodovaniu so zbraňami, strelivom a výbušninami na Ukrajine.

Uvedené orgány sa 12. marca 2019 zúčastnili na druhom zasadnutí na vysokej úrovni v Kyjeve, na ktorom sa zaznamenal jednoznačný pokrok v diskusii o výzvach, skutočných potrebách a iniciatívach týkajúcich sa boja proti nedovolenému obchodovaniu so zbraňami, strelivom a výbušninami na Ukrajine a cez jej hranice. Okrem toho sa na zasadnutí prijali vnútroštátne aj medzinárodné záväzky na zintenzívnenie činnosti.

Viaceré ministerstvá a orgány v oblasti presadzovania práva a bezpečnosti, konkrétne Štátna pohraničná stráž Ukrajiny v máji 2016, Štátna finančná správa/Štátna colná správa v júli 2018 a ministerstvo vnútra Ukrajiny v marci 2019 oficiálne a písomne vyjadrili záujem a požiadali sekretariát OBSE o spoluprácu v záujme podpory úsilia Ukrajiny v boji proti nedovolenému obchodovaniu so zbraňami, strelivom a výbušninami. V septembri 2019 tieto ministerstvá a orgány požiadali o podporu praktického vykonávania projektových činností aj projektového koordinátora OBSE na Ukrajine.

2. Celkový cieľ

Posilniť kapacity ukrajinských orgánov na prevenciu nedovoleného obchodovania so zbraňami, strelivom a výbušninami a na boj proti nemu.

3. Opis činnosti

Činnosť sa zakladá na zisteniach a odporúčaniach sekretariátu OBSE obsiahnutých v posúdení potrieb v súvislosti s bojom proti nedovolenému obchodovaniu so zbraňami, strelivom a výbušninami na Ukrajine a cez jej hranice. Okrem toho sa tieto činnosti ďalej rozvíjali v rámci reakcie na výslovné žiadosti o spoluprácu a pomoc, ktoré sekretariátu OBSE a projektovému koordinátorovi OBSE na Ukrajine adresovali Štátna pohraničná stráž Ukrajiny, Štátna finančná správa Ukrajiny a ministerstvo vnútra Ukrajiny. Po žiadostiach sa uskutočnili komplexné technické konzultácie medzi OBSE a uvedenými štátnymi orgánmi.

OBSE v úzkej spolupráci s príslušnými ukrajinskými orgánmi vypracovala tri projekty zamerané na rôzne aspekty týkajúce sa ich pôsobnosti v oblasti boja proti nedovolenému obchodovaniu so zbraňami, strelivom a výbušninami. Projekty sa zlúčili do jednotného komplexného programu s cieľom posilniť celkovú ochranu a bezpečnosť na Ukrajine. Komplexný program podporuje Stratégiu EÚ proti nedovoleným strelným zbraniam, ručným a ľahkým zbraniam a ich munícii (2018), najmä akcie vo východnom susedstve.

3.1. Projekt 1: Podpora Štátnej pohraničnej stráže Ukrajiny pri predchádzaní nedovolenému obchodovaniu so zbraňami, strelivom a výbušninami a boji proti nemu

3.1.1. Cieľ

Cieľom projektu je pomôcť Štátnej pohraničnej stráži Ukrajiny posilniť kapacity na predchádzanie nedovolenému obchodovaniu so zbraňami, strelivom a výbušninami a boj proti nemu.

3.1.2. Opis

Štátna pohraničná stráž je jedným z orgánov presadzovania práva na Ukrajine, ktorá je poverená bojom proti nedovolenému obchodovaniu so zbraňami, strelivom a výbušninami. Je zodpovedná za zabezpečenie nenarušiteľnosti štátnych hraníc a ochranu zvrchovaných práv Ukrajiny v rámci jej výhradnej (námornej) hospodárskej zóny.

Projekt bude zameraný na riešenie overených nedostatkov spôsobilosti v rámci Štátnej pohraničnej stráže prostredníctvom a) odbornej prípravy, rozvoja technickej a operačnej kapacity na účely predchádzania nedovolenému obchodovaniu so zbraňami, strelivom a výbušninami a boja proti nemu a b) odovzdávania medzinárodných osvedčených postupov a výmeny informácií najmä v súvislosti s členskými štátmi EÚ, partnermi zo západného Balkánu a susednými štátmi.

3.1.3. Očakávaný výsledok

Výsledok 1: Posilnenie kapacít Štátnej pohraničnej stráže pri predchádzaní nedovolenému obchodovaniu so zbraňami, strelivom a výbušninami a boji proti nemu

Ukazovatele:

— väčšie kompetencie (organizačné, technické, vedomostné) prijímateľa projektu – personálu Štátnej pohraničnej stráže v príslušných inštitúciách vzdelávania a odbornej prípravy, útvaroch pre analýzu a vyšetrovanie a operatívnych útvaroch na podporu predchádzania nedovolenému obchodovaniu so zbraňami, strelivom a výbušninami a boja proti nemu, ako aj ich uplatňovanie v bežných pracovných postupoch;

— opatrenia spolupráce a nadväzovania kontaktov medzi odborníkmi na celoštátnej, subregionálnej a medzinárodnej úrovni, ktoré prispievajú k interoperabilite prijímateľov projektu s ich partnermi a ktoré sa uplatňujú v bežných pracovných postupoch príslušných útvarov a inštitúcií prijímateľov projektu;

— zainteresované strany (primárni aj sekundárni prijímatelia projektu, komunita darcov a OBSE) zdieľajú a uplatňujú v praxi a zohľadňujú zdokumentované zistenia hodnotení a prístupov riadenia kvality na účely budovania kapacít.

3.1.4. Činnosti

3.1.4.1. Komplexný program odbornej prípravy v oblasti predchádzania nedovolenému obchodovaniu so zbraňami, strelivom a výbušninami a boja proti nemu pre Štátnu pohraničnú stráž, ktorý zodpovedá potrebám identifikovaným v posúdení potrieb.

Činnosti budú zahŕňať:

— komplexný program odbornej prípravy v oblasti predchádzania nedovolenému obchodovaniu so zbraňami, strelivom a výbušninami a boja proti nemu s dvomi zložkami: a) vybudovanie a rozvoj požadovaných vedomostí, zručností a prístupov školiteľov a pedagógov, t. j. kaskádové školenie a b) vybudovanie a rozvoj odborných znalostí v špecifických oboroch, ako napríklad analýza rizík a profilovanie, kriminalistická analýza, zavádzanie nových a modernizovaných technických prostriedkov, technológií a postupov.

3.1.4.2. Program pomoci s vybavením na účely predchádzania nedovolenému obchodovaniu so zbraňami, strelivom a výbušninami a boja proti nemu pre Štátnu pohraničnú stráž, ktorý zodpovedá potrebám identifikovaným v posúdení potrieb.

Táto činnosť bude zahŕňať:

— poskytnutie obmedzeného množstva neprenosného a prenosného vybavenia, ako aj ďalšie druhy technických prostriedkov a technológií na podporu testovania, hodnotenia a zavádzania nových technických a procedurálnych riešení na odhaľovanie nedovoleného obchodovania so zbraňami, strelivom a výbušninami. Vybavenie sa poskytne vybraným organizačným štruktúram v rámci Štátnej pohraničnej stráže, konkrétne útvarom hraničnej kontroly (najmä na severe a severozápade Ukrajiny), veliacim štruktúram a vzdelávacím inštitúciám. Okrem toho sa táto činnosť integruje do komplexného programu odbornej prípravy, t. j. tvorí súčasť širšej iniciatívny na vyškolenie a vybavenie Štátnej pohraničnej stráže. Poskytnuté vybavenie bude v súlade s potrebami identifikovanými v posúdení potrieb.

3.1.4.3. Program pomoci na využitie psov na účely predchádzania nedovolenému obchodovaniu so zbraňami, strelivom a výbušninami a boja proti nemu pre Štátnu pohraničnú stráž, ktorý zodpovedá potrebám identifikovaným v posúdení potrieb.

Táto činnosť bude zahŕňať:

— zorganizovanie výmenných návštev, aby sa príslušný odborný personál a pedagógovia Štátnej pohraničnej stráže oboznámili s medzinárodnými skúsenosťami a osvedčenými postupmi pri využívaní psích kapacít v boji proti nedovolenému obchodovaniu so zbraňami, strelivom a výbušninami a aby sa podporilo nadväzovanie kontaktov medzi odborníkmi; a

— preskúmanie a aktualizácia metodík odbornej prípravy a operatívnych postupov pri využívaní psích kapacít v boji proti nedovolenému obchodovaniu so zbraňami, strelivom a výbušninami.

3.2. Projekt 2: Podpora ministerstva vnútra Ukrajiny a ukrajinskej štátnej polície, ktorá podlieha ministerstvu vnútra, pri predchádzaní nedovolenému obchodovaniu so zbraňami, strelivom a výbušninami a pri boji proti nemu

3.2.1. Cieľ

Cieľom projektu je podporiť ministerstvo vnútra Ukrajiny a ukrajinskú štátnu políciu, ktorá podlieha ministerstvu vnútra, pri predchádzaní nedovolenému obchodovaniu so zbraňami, strelivom a výbušninami a pri boji proti nemu.

3.2.2. Opis

Ministerstvo vnútra je jedným z kľúčových vnútroštátnych orgánov na Ukrajine, ktoré nielen reguluje a kontroluje zákonné používanie zbraní, streliva a výbušnín, ale aj vykonáva operačné a koordinačné opatrenia na predchádzanie nedovolenému obchodovaniu so zbraňami, strelivom a výbušninami a na boj proti nemu, a to buď priamo, alebo prostredníctvom svojich podriadených orgánov.

Projektom sa riešia overené nedostatky v spôsobilostiach v rámci ministerstva vnútra, aby mohlo účinne predchádzať nedovolenému obchodovaniu so zbraňami, strelivom a výbušninami a bojovať proti nemu, a to podporou týchto zlepšení v rámci ministerstva vnútra: a) kapacít dohľadu pri kontrole zákonnej výroby, označovania a evidencie zbraní streliva a výbušnín; b) operačných kapacít vo forenznej oblasti a v oblasti analýzy, odhaľovania a vyšetrovania nedovoleného obchodovania so zbraňami, strelivom a výbušninami; c) legislatívnych mechanizmov regulácie a kontroly zákonného obehu a využívania zbraní, streliva a výbušnín, ako aj zvyšovania informovanosti o nedovolenom držaní, zneužívaní a obchodovaní so zbraňami, strelivom a výbušninami; a d) mechanizmov koordinácie a spolupráce na podporu spoločných strategických a operačných prístupov na predchádzanie nedovolenému obchodovaniu so zbraňami, strelivom a výbušninami a boj proti nemu s inými relevantnými vnútroštátnymi orgánmi.

3.2.3. Očakávané výsledky

Výsledok 1: posilnené kapacity dohľadu ministerstva vnútra Ukrajiny pri kontrole výroby, označovania a evidencie zbraní, streliva a výbušnín podľa potrieb identifikovaných v posúdení potrieb.

Ukazovatele:

— zmena a návrhy vo vnútroštátnom legislatívnom rámci, nariadeniach ministerstva vnútra a správnych konaniach týkajúcich sa kontroly výroby, označovania a evidencie zbraní, streliva a výbušnín na Ukrajine,

— zmena a návrhy vo vnútroštátnom legislatívnom rámci, nariadeniach ministerstva vnútra a správnych konaniach určených na predchádzanie nedovolenej výrobe strelných zbraní použitím súčastí vytlačených pomocou 3D-tlačiarní, nedovolenej reaktivácii deaktivovaných strelných zbraní, remeselnej výrobe strelných zbraní a nedovolenej úpravy poplašných alebo signálnych zbraní navrhnutých na streľbu s použitím nábojok alebo flobertiek;

— vývoj, otestovanie a regulácia jednotného elektronického klasifikátora zbraní, streliva a výbušnín na riadne používanie v rámci ministerstva vnútra a ďalších zainteresovaných vládnych subjektov, ako aj jeho integrácia do evidencie zbraní, streliva a výbušnín, ktorú vedie ministerstvo vnútra.

Výsledok 2: posilnené operačné kapacity ministerstva vnútra a štátnej polície Ukrajiny vo forenznej oblasti a v oblasti analýzy, odhaľovania, vystopovania a vyšetrovania nedovoleného obchodovania so zbraňami, strelivom a výbušninami;

Ukazovatele:

— zlepšené politické, operačné a technické spôsobilosti týkajúce sa nedovoleného obchodovania so zbraňami, strelivom a výbušninami, ako aj lepšie vedomosti, zručnosti a prístup personálu ministerstva vnútra v súvislosti s forenznou činnosťou vrátane vystopovania zaistených strelných zbraní a ich uplatňovanie v bežných pracovných postupoch;

— zlepšené politické, operačné a technické spôsobilosti ukrajinskej štátnej polície v oblasti odhaľovania nedovoleného obchodovania so zbraňami, strelivom a výbušninami vrátane improvizovaných výbušných zariadení a nedovolených výbušných materiálov a boja proti takémuto nedovolenému obchodovaniu, ako aj lepšie vedomosti, zručnosti a prístup personálu ukrajinskej štátnej polície a ich uplatňovanie v bežných pracovných postupoch.

Výsledok 3: posilnené kapacity ministerstva vnútra na zlepšenie legislatívnych mechanizmov regulácie a kontroly obehu a používania zbraní, streliva a výbušnín, ako aj na zvyšovania informovanosti verejnosti o rizikách súvisiacich s nedovoleným držaním, zneužívaním a obchodovaním so zbraňami, strelivom a výbušninami na základe potrieb identifikovaných v posúdení potrieb.

Ukazovatele:

— jasné pochopenie vnímania, potrieb a myslenia ukrajinskej spoločnosti a špecifických skupín, pokiaľ ide o reguláciu a kontrolu obehu a používania strelných zbraní a iných otázok týkajúcich sa zbraní, streliva a výbušnín;

— zvýšená informovanosť občanov Ukrajiny o rizikách, ktoré predstavuje nedovolené držanie a zneužívanie zbraní, streliva a výbušnín a obchodovanie s nimi, prostredníctvom informačných kampaní;

— komplexné posúdenie a analýza nedostatkov vnútroštátneho legislatívneho rámca, pokiaľ ido o reguláciu a kontrolu obehu a používania zbraní, streliva a výbušnín;

— zmena a návrhy vnútroštátneho legislatívneho rámca na reguláciu a kontrolu obehu a používania zbraní, streliva a výbušnín.

Výsledok 4: posilnená koordinácia a spolupráca medzi orgánmi, výsledkom čoho by malo byť vypracovanie strategického prístupu, získavanie údajov a ich analýza na účely predchádzania nedovolenému obchodovaniu so zbraňami, strelivom a výbušninami a boju proti nim na Ukrajine podľa potrieb identifikovaných v posúdení potrieb.

Ukazovatele:

— účinná implementácia mechanizmov koordinácie a spolupráce, ktoré prispievajú k harmonizovanému plánovaniu, vypracovaniu, vykonávaniu (vrátane monitorovania a kontroly) a hodnoteniu spoločného strategického prístupu;

— účinné zavedenie a používanie celoštátnych harmonizovaných štatistických ukazovateľov v oblasti nedovoleného obchodovania so zbraňami, strelivom a výbušninami na Ukrajine;

— odporúčania na zlepšenie koordinácie a spolupráce medzi orgánmi, ktoré sa vypracovali v rámci tohto projektu a odovzdali národnému koordinačnému orgánu v oblasti kontroly RĽZ;

— zlepšené analytické spôsobilosti a inštitucionalizovaná analýza údajov o nedovolených strelných zbraniach.

3.2.4. Činnosti

3.2.4.1. Propagácia a prenos medzinárodných a európskych noriem a osvedčených postupov na kontrolu výroby, označovania a evidencie zbraní, streliva a výbušnín na Ukrajine vrátane predchádzania ich nedovolenej výrobe, a to aj prostredníctvom nedovolenej reaktivácie, úpravy alebo iných metód.

Táto činnosť bude zahŕňať:

— poskytnutie jedného školenia pre špecialistov upraveného na mieru pre tvorcov politík a hlavných odborníkov z ministerstva vnútra, a to aj z útvaru zodpovedného za udeľovanie licencií, Vedeckého a výskumného strediska pre trestnú činnosť a kriminológiu, zo štátnej polície a iných orgánov činných v oblasti presadzovania práva; a

— štúdia uskutočniteľnosti týkajúca sa označovania strelných zbraní v ukrajinských orgánoch presadzovania práva a v civilnom vlastníctve zameraná na fázu po výrobe a označovanie pri dovoze.

3.2.4.2. Vývoj a zavedenie jednotného elektronického klasifikátora zbraní, streliva a výbušnín a jeho integrácia do evidencie zbraní, streliva a výbušnín

Táto činnosť bude zahŕňať:

— vývoj a testovanie jednotného elektronického klasifikátora zbraní, streliva a výbušnín; a

— technickú podporu pri zavedení jednotného elektronického klasifikátora zbraní, streliva a výbušnín do evidencie zbraní, streliva a výbušnín a odbornú prípravu (najviac 25 podujatí odbornej prípravy).

3.2.4.3. Propagovanie osvedčených postupov a prenos vedomostí vo forenznej oblasti a v oblasti vyšetrovania nedovoleného obchodovania so zbraňami, strelivom a výbušninami

Táto činnosť bude zahŕňať:

— poskytnutie dvoch školení pre špecialistov upravených na mieru hlavným odborníkom z ministerstva vnútra, Vedeckého a výskumného strediska pre trestnú činnosť a kriminológiu, zo štátnej polície a iných orgánov činných v oblasti presadzovania práva, ako napríklad Štátnej colnej správy a generálnej prokuratúry. Orientačný zoznam školení bude zahŕňať: požiadavky a techniky v oblasti označovania strelných zbraní pri dovoze; zabezpečenie miesta činu (policajní špecialisti prvého zásahu); prehliadka miesta činu a zabezpečenie, balenie a prehliadka dôkazov (kriminalistickí technici); podpora vnútroštátneho a medzinárodného sledovania (laboratórni technici) a vývoj, chápanie a šírenie spravodajských informácií v oblasti balistiky v súvislosti s trestnou činnosťou týkajúcou sa strelných zbraní.

3.2.4.4. Propagácia osvedčených postupov, prenos vedomostí a program pomoci s vybavením na účely odhaľovania nedovoleného obchodovania so zbraňami, strelivom a výbušninami a boja proti nemu určený pre ukrajinskú štátnu políciu

Táto činnosť bude zahŕňať:

— poskytnutie jedného školenia pre špecialistov upraveného na mieru hlavným odborníkom zo štátnej polície a iných orgánov presadzovania práva, ako napríklad Štátnej pohraničnej stráže, Štátnej finančnej správy/Štátnej colnej správy Ukrajiny, ako aj nadviazanie kontaktov príslušníkov vnútroštátnych orgánov presadzovania práva s európskou sieťou pre strelné zbrane v rámci platformy EMPACT; a

— obstaranie obmedzeného množstva technického vybavenia pre útvary vyšetrovania trestnej činnosti ukrajinskej štátnej polície na podporu nových metód a technických riešení na odhaľovanie nedovoleného obchodovania so zbraňami, strelivom a výbušninami a boj proti nemu.

3.2.4.5. Celoštátny prieskum verejnej mienky, štúdia postojov a informačné a komunikačné kampane o rizikách súvisiacich s nedovoleným držaním a zneužívaním zbraní, streliva a výbušnín a obchodovaním s nimi.

Táto činnosť bude zahŕňať:

— uskutočnenie prieskumu a analýzy verejnej mienky o nedovolenom držaní a zneužívaní zbraní, streliva a výbušnín a obchodovaní s nimi;

— hĺbkovú štúdiu o postoji s diskusiou špecifických skupín o nedovolenom držaní a zneužívaní zbraní, streliva a výbušnín a obchodovaní s nimi; a

— informačné a komunikačné kampane o právnej regulácii a rizikách týkajúcich sa nedovoleného držania a zneužívania zbraní, streliva a výbušnín a obchodovania s nimi, ako aj analýza vplyvu.

3.2.4.6. Podpora zlepšenia legislatívnych mechanizmov na reguláciu a kontrolu obehu a využívania zbraní, streliva a výbušnín a jeho vykonávania

Táto činnosť bude zahŕňať:

— komplexné posúdenie a analýzu nedostatkov súčasných právnych a iných predpisov o riadení a kontrole obehu a používania zbraní, streliva a výbušnín vrátane medzinárodných dohôd a právnych predpisov, podpory prekladu a hodnotenia praktického vykonávania; a

— poskytnutie odbornej pomoci pri navrhovaní a vypracúvaní právnych predpisov na reguláciu a kontrolu obehu a využívania zbraní, streliva a výbušnín vrátane zváženia harmonizácie právnych predpisov a otázok regulácie s medzinárodnými predpismi a normami, ktoré sú relevantné pre Ukrajinu.

3.2.4.7. Podpora vypracovania strategického prístupu, pokiaľ ide o predchádzanie nedovolenému obchodovaniu so zbraňami, strelivom a výbušninami a boj proti nemu na Ukrajine

Táto činnosť bude zahŕňať:

— zvyšovanie informovanosti, poskytovanie poradenstva a odbornej podpory na účely zriadenia trvalého vnútroštátneho orgánu pre koordináciu medzi orgánmi v oblasti kontroly RĽZ zloženého zo zástupcov príslušných poverených vnútroštátnych orgánov na Ukrajine (6 formálnych zasadnutí); uvedený orgán sa bude rozvíjať počas tohto projektu a bude mu predsedať zástupca ministerstva vnútra; a

— zmapovanie a správa evidencie všetkých iniciatív súvisiacich s RĽZ na Ukrajine vrátane zdrojov spoločenstva darcov.

3.2.4.8. Podpora vývoja systému zberu, analýzy a šírenia údajov medzi orgánmi o nedovolenom vlastníctve a zneužívaní zbraní, streliva a výbušnín a obchodovaní s nimi

Táto činnosť bude zahŕňať:

— propagáciu spoločnej metodiky kompilácie, mapovania, porovnávania a využívania oficiálnych štatistických údajov, spoločných a vzájomne porovnateľných ukazovateľov výkonnosti a spoločného formátu potrebného na automatizovanú výmenu informácií o nedovolenom vlastníctve a zneužívaní zbraní, streliva a výbušnín a obchodovaní s nimi; a

— poskytnutie dvoch školení o zbere a analýze údajov vrátane posudzovania rizík a hrozieb;

— poskytnutie pomoci pri vypracovaní analytickej správy o metódach a trasách obchodovania na základe agregovaných údajov zozbieraných od ukrajinských orgánov;

— podporovanie získavania rozčlenených údajov a výmeny údajov medzi príslušnými poverenými vnútroštátnymi orgánmi.

3.3. Projekt 3: Podpora Štátnej finančnej správy/Štátnej colnej správy Ukrajiny pri predchádzaní nedovolenému obchodovaniu so zbraňami, strelivom a výbušninami a pri boji proti nemu

3.3.1. Cieľ

Cieľom projektu je pomôcť Štátnej finančnej správe/Štátnej colnej správe Ukrajiny posilniť kapacity na predchádzanie nedovolenému obchodovaniu so zbraňami, strelivom a výbušninami a boj proti nemu.

3.3.2. Opis

Štátna finančná správa/Štátna colná správa je poverená predchádzať a brániť pašovaniu a bojovať proti porušovaniu colných predpisov na miestach priechodu cez štátnu hranicu Ukrajiny, na území námorných a riečnych prístavov, letiskách, železničných staniciach a iných miestach stanovených v Colnom zákonníku Ukrajiny. Zahŕňa to aj opatrenia na predchádzanie nedovolenému obchodovaniu so zbraňami, strelivom a výbušninami a boj proti nemu.

Projekt bude zameraný na riešenie overených nedostatkov spôsobilosti v rámci Štátnej finančnej správy prostredníctvom: a) odbornej prípravy, rozvoja technických a operačných spôsobilostí na účely boja proti nedovolenému obchodovaniu so zbraňami, strelivom a výbušninami a b) odovzdávania medzinárodných osvedčených postupov a výmeny informácií najmä v súvislosti s členskými štátmi EÚ, partnermi zo západného Balkánu a susednými štátmi.

3.3.3. Očakávané výsledky

Výsledok 1: posilnenie kapacít Štátnej finančnej správy/Štátnej colnej správy pri predchádzaní nedovolenému obchodovaniu so zbraňami, strelivom a výbušninami a boji proti nemu

Ukazovatele:

— väčšie kompetencie personálu prijímateľa projektu v príslušných inštitúciách vzdelávania a odbornej prípravy, útvaroch pre analýzu a vyšetrovanie a operatívnych útvaroch na podporu boja proti nedovolenému obchodovaniu so zbraňami, strelivom a výbušninami, ako aj ich uplatňovanie v bežných pracovných postupoch;

— väčšie organizačné a technické kapacity prijímateľov projektu v príslušných inštitúciách vzdelávania a odbornej prípravy, útvaroch pre analýzu a vyšetrovanie a operatívnych útvaroch na podporu boja proti nedovolenému obchodovaniu so zbraňami, strelivom a výbušninami, ako aj ich uplatňovanie v bežných pracovných postupoch;

— opatrenia spolupráce a nadväzovania kontaktov medzi odborníkmi na celoštátnej, subregionálnej a medzinárodnej úrovni, ktoré prispievajú k interoperabilite prijímateľov projektu s ich partnermi a ktoré sa uplatňujú v bežných pracovných postupoch príslušných útvarov a inštitúcií prijímateľa projektu;

— zainteresované strany (primárni aj sekundárni prijímatelia projektu, komunita darcov a OBSE) zdieľajú a uplatňujú v praxi a zohľadňujú zdokumentované zistenia hodnotení a prístupov riadenia kvality na účely budovania kapacít.

3.3.4. Činnosti

3.3.4.1. Komplexný program odbornej prípravy v oblasti boja proti nedovolenému obchodovaniu so zbraňami, strelivom a výbušninami pre Štátnu finančnú správu/Štátnu colnú správu, ktorý zodpovedá potrebám identifikovaným v posúdení potrieb.

Táto činnosť bude zahŕňať:

— komplexný program odbornej prípravy v oblasti predchádzania nedovolenému obchodovaniu so zbraňami, strelivom a výbušninami a boja proti nemu s dvomi zložkami: a) vybudovanie a rozvoj požadovaných vedomostí, zručností a prístupov školiteľov a pedagógov, t. j. kaskádové školenie a b) vybudovanie a rozvoj odborných znalostí v špecifických oboroch, ako sú napríklad porušovanie colných právnych predpisov, tímy so služobnými psami, odborná príprava o nových a modernizovaných technických prostriedkoch, technológiách a postupoch.

3.3.4.2. Program pomoci s vybavením na účely predchádzania nedovolenému obchodovaniu so zbraňami, strelivom a výbušninami a boja proti nemu pre Štátnu finančnú správu/Štátnu colnú správu, ktorý zodpovedá potrebám identifikovaným v posúdení potrieb.

Táto činnosť bude zahŕňať:

— poskytnutie obmedzeného množstva neprenosného a prenosného vybavenia, ako aj ďalšie druhy technických prostriedkov a technológií na podporu testovania, hodnotenia a zavádzania nových technických a procedurálnych riešení na odhaľovanie nedovoleného obchodovania so zbraňami, strelivom a výbušninami. Vybavenie sa poskytne vybraným organizačným štruktúram v rámci ústredia, územným orgánom (najmä na severe, severozápade a západe Ukrajiny) a špecializovaným útvarom Štátnej finančnej správy/Štátnej colnej správy. Okrem toho sa táto činnosť plynulo integruje do komplexného programu odbornej prípravy, t. j. tvorí súčasť širšej iniciatívny na vyškolenie a vybavenie Štátnej finančnej správy/Štátnej colnej správy; a

— technická podpora na vykonávanie, prispôsobenie a integráciu programu odbornej prípravy do riadneho učebného plánu odbornej prípravy.

3.3.4.3. Program pomoci na využitie psov na účely predchádzania nedovolenému obchodovaniu so zbraňami, strelivom a výbušninami a boja proti nemu pre Štátnu finančnú správu/Štátnu colnú správu

Táto činnosť bude zahŕňať:

— zorganizovanie výmenných návštev, aby sa príslušný odborný personál a pedagógovia Štátnej finančnej správy/Štátnej colnej správy oboznámili s medzinárodnými skúsenosťami a osvedčenými postupmi pri využívaní psov v boji proti nedovolenému obchodovaniu so zbraňami, strelivom a výbušninami a aby sa podporilo nadväzovanie kontaktov medzi odborníkmi;

— preskúmanie a aktualizáciu metodík odbornej prípravy a operatívnych postupov psích kapacít na predchádzanie nedovolenému obchodovaniu so zbraňami, strelivom a výbušninami a na boj proti nemu;

— technickú podporu odbornej prípravy a mobilných riešení na podporu operácií zahŕňajúcich využitie psov na boj proti nedovolenému obchodovaniu so zbraňami, strelivom a výbušninami.

4. Riadenie projektov a administratívna podpora vykonávania činnosti

Vykonávanie činnosti a činností súvisiacich projektov uvedených v oddiele 3 bude koordinovať a riadiť vyčlenený projektový personál sekretariátu OBSE a kancelárie projektového koordinátora OBSE na Ukrajine. Vyčlenený projektový personál, organizovaný do tímov na riadenie a vykonávanie projektov, bude ďalej podporovať vypracovanie rámca na spoluprácu medzi ukrajinskými partnermi, ako aj spoluprácu a koordináciu s medzinárodnými spoločenstvom.

Vyčlenený projektový personál bude plniť tieto úlohy:

— riadenie projektov vo všetkých fázach projektového cyklu;

— vykonávanie každodenného finančného dohľadu nad projektmi;

— poskytovanie odborných technických a právnych znalostí, podpora obstarávania v rámci projektov;

— nadväzovanie vzťahov a koordinácia s ďalšími medzinárodnými organizáciami a programami;

— zabezpečovanie a kontrola kvality schválených výsledkov projektov;

— podpora ukrajinských orgánov pri vypracúvaní nových vnútroštátnych opatrení na posilnenie kapacít a kolektívneho úsilia na predchádzanie nedovolenému obchodovaniu so zbraňami, strelivom a výbušninami a na boj proti nemu.

5. Rodové hľadisko

S cieľom zlepšiť účinnosť politík v oblasti kontroly zbraní, streliva a výbušnín a zabezpečiť, aby sa ich vykonávaním zvýšila bezpečnosť žien, ako aj mužov, sa rodové hľadisko začlení do činností, ktoré sa podporujú týmto rozhodnutím, a bude sa riešiť prostredníctvom technického poradenstva a odborných znalostí, rozvoja znalostných produktov a odbornej prípravy.

6. Prijímatelia

Priamymi prijímateľmi činnosti budú vnútroštátne orgány Ukrajiny zodpovedné za predchádzanie nedovolenému obchodovaniu so zbraňami, strelivom a výbušninami a boj proti nemu. Hlavnými cieľovými vnútroštátnymi orgánmi sú: ministerstvo vnútra vrátane útvaru znalcov a útvaru zodpovedného za udeľovanie licencií, ukrajinská štátna polícia, Štátna pohraničná stráž a Štátna finančná správa/Štátna colná správa. Ďalšie poverené vnútroštátne orgány, ako napríklad bezpečnostná služba Ukrajiny, sa zapoja v jednotlivých prípadoch.

Nepriamymi prijímateľmi činnosti budú obyvatelia Ukrajiny a jej európskeho susedstva, ohrození používaním nedovolených zbraní, streliva a výbušnín pri trestnej činnosti, terorizme a násilnom zneužití.

EÚ a jej členské štáty budú tiež nepriamymi prijímateľmi projektu, keďže získajú spätnú väzbu ukrajinských orgánov o identifikovaných trasách nedovoleného obchodovania s nedovolenými zbraňami.

7. Zviditeľnenie Únie

OBSE prijme všetky príslušné opatrenia na propagáciu skutočnosti, že túto činnosť financuje Únia. Takéto opatrenia sa vykonajú s súlade s oznámením Komisie a manuálom pre komunikáciu a zviditeľnenie vonkajších činností Európskej únie. OBSE teda zabezpečí viditeľnosť príspevku Únie prostredníctvom vhodného označovania a publicity, pričom za vyzdvihne úloha Únie, zabezpečí sa transparentnosť jej činností a zvýši sa povedomie o dôvodoch prijatia rozhodnutia, ako aj jeho podpore zo strany Únie a výsledkoch tejto podpory. V materiáloch vytvorených v rámci projektu sa bude viditeľne zobrazovať vlajka Európskej únie v súlade s usmerneniami Únie pre vhodné používanie a presnú reprodukciu vlajky.

Vzhľadom na to, že plánované činnosti sa veľmi líšia čo do rozsahu a povahy, využije sa škála propagačných nástrojov vrátane tradičných médií, webových stránok, sociálnych médií a informačných a propagačných materiálov vrátane infografík, letákov, bulletinov, tlačových správ a prípadne iných materiálov. Publikácie, verejné podujatia, kampane, vybavenie a stavebné práce nakúpené v rámci projektu budú zodpovedajúcim spôsobom označené. S cieľom ešte viac zvýšiť vplyv prostredníctvom zvýšenia povedomia jednotlivých vlád a verejnosti v jednotlivých krajinách, medzinárodného spoločenstva a miestnych a medzinárodných médií sa každá cieľová skupina projektu osloví vhodným jazykom.

8. Trvanie

Na základe skúseností s vykonávaním rozhodnutia (SZBP) 2017/1424 a s prihliadnutím na veľký rozsah činnosti, počet prijímateľov a počet a komplexnosť plánovaných činností je časový rámec na vykonávanie 36 mesiacov.

9. Subjekt poverený technickým vykonávaním

Technickým vykonávaním tohto rozhodnutia sa poveruje Centrum pre predchádzanie konfliktom sekretariátu OBSE a projektový koordinátor OBSE na Ukrajine. OBSE bude vykonávať činnosti podľa tohto rozhodnutia v koordinácii a spolupráci s ďalšími medzinárodnými organizáciami a agentúrami, najmä s cieľom zaistiť účinné synergie a predchádzať zdvojeniu.

10. Riadiaci výbor

Riadiaci výbor pre tento projekt bude pozostávať zo zástupcu vysokého predstaviteľa, zástupcu delegácie EÚ v Kyjeve a zástupcu vykonávajúceho subjektu uvedeného v bode 6 tejto prílohy. Vykonávajúci subjekt, ktorému pomáha riadiaci výbor, zabezpečí, aby sa projekt realizoval v koordinácii s ostatnou súvisiacou pomocou EÚ Ukrajine, ako je napríklad stratégia integrovaného riadenia hraníc (podporovaná z nástroja európskeho susedstva Komisie), regionálna spolupráca so západným Balkánom v oblasti kontroly RĽZ, ktorú vykonáva UNDP/SEESAC (podporená rozhodnutiami Rady (SZBP) 2018/1788 ( 1 ) a (SZBP) 2016/2356 ( 2 )), spolupráca medzi EÚ a ukrajinskými orgánmi presadzovania práva v oblasti obchodovania so strelnými zbraňami (podporovaná GR HOME Komisie, Europolom a iniciatívou EMPACT pre strelné zbrane), činnosť spoločnosti Conflict Armament Research na Ukrajine (podporená rozhodnutím Rady (SZBP) 2017/2283 ( 3 )), misie EÚ v oblasti spoločnej bezpečnostnej a obrannej politiky EUAM Ukraine a EUBAM Moldova and Ukraine a ich podporné činnosti v oblasti kontroly hraníc a činnosť Medzinárodnej organizácie pre migráciu (IOM) v oblasti odzbrojenia, demobilizácie a opätovnej integrácie bývalých bojovníkov (podporená nástrojom Komisie na podporu stability a mieru). Riadiaci výbor bude pravidelne pozývať zástupcov ukrajinských vládnych partnerov. Riadiaci výbor môže tiež pozývať zástupcov subjektov, ktoré sa zapájajú do projektov na Ukrajine, ktoré majú podobné alebo súvisiace ciele. Riadiaci výbor bude vykonávanie tohto rozhodnutia pravidelne preskúmavať aspoň raz za šesť mesiacov, a to aj s využitím elektronických komunikačných prostriedkov.

11. Podávanie správ

Správy tak popisné, ako aj finančné sa vzťahujú na celú činnosť opísanú v príslušnej dohode pre daný príspevok a na jej rozpočet, bez ohľadu na to, či sa táto činnosť úplne alebo čiastočne financuje na základe rozhodnutia Rady.